Coolshop.dk blev i dag frifundet for brud på persondataloven. Men det vigtigste bevismateriale - en overvågningsvideo - glimrede ved sit fravær under retssagen. Selvom politiet rent faktisk havde fået den.

Tilbage i januar måned lagde Coolshop.dk overvågningsbilleder af en indbrudstyv ud på nettet i håb om at nogen ville kunne genkende tyven. En journalistpraktikant opdagede klippet, sendte et skærmbillede til Datatilsynet, der politianmeldte Coolshop.dk for brud på persondataloven. Coolshop.dk fjernede derefter videoen. Den var centrum i den sag, der fandt sin afgørelse i dag. Men her havde politiassessor Maria Ohrt-Nissen kun skærmbilledet som bevismateriale. - Under hovedforløbet bliver jeg så opmærksom på, at der foreligger en anmeldelse, hvori der indgår det omtalte videoklip. Det bekræfter Coolshop.dk's marketingsdirektør Jacob Risgaard over for TV2/Nord. - Vi har sendt det sammen med tyverianmeldelserne. Vi har sendt det på memorystick, vi har sendt det på en CD-ROM og vi har sendt en mail med et link, hvor de kunne se det. Alligevel har politiet ikke været i stand til at finde videoklippet. To forskellige sager Visse medarbejdere ved Nordjyllands Politi har altså set klippet, men det er ikke blevet introduceret for anklagemyndigheden i den aktuelle sag og persondatalovbrud. Det skyldes arkiveringsproceduren. - Der er formentlig tale om, at anmelderen har oplyst sit CPR-nummer og ikke andet. Og så har jeg ikke adgang til oplysningerne, så derfor har jeg ikke kunnet finde sagen, siger Maria Ohrt-Nissen. Jacob Risgaard og Coolshop.dk tilbød at sende videoklippet til dommeren under retssagen, men det blev ikke aktuelt. Og han tror da heller ikke, at det havde ændret noget, hvis anklagemyndigheden havde haft videoklippet før retssagen. - Man har jo tilsyneladende ikke kunnet genkende ham, for han er jo aldrig blevet fundet. Men det kan jo nok også hænge sammen med, at de resurser, der skulle til for at finde ham, de er blevet brugt på at køre retssag mod os, siger han. Maria Ohrt-Nissen har altså ikke set videoklippet. Men kan ikke spekulere i, hvordan sagen ellers kunne have forløbet. - Havde vi haft det under retssagen, så skal jeg ikke kunnet sige om det var gået anderledes. Det ved jeg ikke, for jeg har jo ikke set videoen, siger politiassessoren.